Síðastliðinn mánudag var hinn svokallaði Malaví markaður haldinn í Grundaskóla á Akranesi . Þar var hægt að versla ýmsar vörur sem nemendur skólans hafa unnið undir leiðsögn kennara síðastliðnar vikur . Fjölmargir litu við í Grundaskóla og styrktu málefnið . Vörurnar á markaðnum seldust vel og var lítið eftir þegar markaðinum lauk . Öll innkoma af markaðnum rennur óskipt í söfnun fyrir hjálparstarf Rauða krossins í Malaví . Framlög frá Grundaskóla hafa fram til þessa farið í að styrkja fátækustu börnin í Chiradzulu og Mwanza . Mörg þeirra eru munaðarlaus vegna alnæmis og hafa þau verið styrkt til náms og lagt til umönnunar þeirra . Skólagjöld þeirra eru greidd , skólabúningar og skólavörur keyptar auk þess sem þau fá félagslegan stuðning frá sjálfboðaliðum Rauða krossins í þorpunum . Eins hefur verið haldið úti nokkurs konar leikskólum þar sem yngstu börnin koma yfir daginn til að foreldrar eða forráðamenn þeirra komist til vinnu . Grundaskóli hefur styrkt börn í Malaví með þessum hætti frá árinu 2007 . Nemendur og starfsmenn Grundaskóla hafa styrkt 1400 börn til náms í Malaví en alls hafa safnast 1.464.180 krónur fram til þessa og er ekki innifalið í þeirri fjárhæð það sem safnast hefur á þessu ári .